तीसरे दिन (3 गते बैसाख) से दिन में भूम्याल देवता गांव भ्रमण पर जाता है और रात के कार्यक्रम भी शुरू हो जाते हैं। देवता का ग्रामभ्रमण कार्यक्रम पहले से तय हो जाता है। भ्रमण के दौरान देवता अनिवार्य रूप से प्रत्येक परिवार के खौले (घर) में जाता है तथा पूजा ग्रहण करता है। इसके साथ ग्रामक्षेत्र के विभिन्न देवी देवताओं से भी भेंट करता है। भूम्याल का यह ग्रामक्षेत्र भ्रमण पांच-छै दिन में पूरा होता है। तीसरे दिन से शुरू होने वाला रात्रि के कार्यक्रमों में पहली रात्रि को राधिकाओं (कृष्ण की रानियां) और कृष्ण का नृत्य होता है। राधिकाएं प्रत्येक रात्रि को तीन, पांच, सात के क्रम में बढ़ती जाती है। 6 गते के आसपास से पत्तर (विभिन्न चरित्र और पात्रों के लकड़ी के मुखौटे) बाहर आने प्रारम्भ हो जाते हैं और रम्माण के दिन तक आते रहते हैं। पत्तर केमू (शहतूत) की लकड़ी पर कलात्मक तरीके से उत्कीर्ण किये गये होते हैं। ये पत्तर पौराणिक, ऐतिहासिक, तथा काल्पनिक चरित्रों के अलग-अलग होते हैं। ये पत्तर दो प्रकार के होते हैं। ‘द्यो पत्तर’ और ‘ख्यलारी पत्तर’। इन्हें पहन कर नृत्य किया जाता है।